ขับเคลื่อนระบบการป้องกันโรคและการเลี้ยงสัตว์ที่เหมาะสมให้กับเกษตรกรรายเล็กรายย่อย  พัฒนาฟาร์ม
นายสัตว์แพทย์ บุญญกฤช ปิ่นประสงค์ ผู้อำนวยการสำนักควบคุมป้องกันและบำบัดโรคสัตว์ กล่าวว่า ช่วงที่ผ่านมา ฟาร์มสุกรของเกษตรกรรายเล็ก/รายย่อย เกิดโรค จนทำให้สุกร หรือหมูล้มตายเป็นจำนวนมาก เพราะขาดการพัฒนาปศุสัตว์ฟาร์ม กรมปศุสัตว์ จึงมีนโยบายขับเคลื่อนระบบการป้องกันโรคและการเลี้ยงสัตว์ที่เหมาะสม (GFM) เป็นการทำระบบความปลอดภัยทางชีวภาพสำหรับฟาร์ม ถือเป็นพื้นฐานการพัฒนาฟาร์มให้มีมาตรฐาน มีการบริหารจัดการใน 8 ขั้นตอน ได้แก่ การจัดพื้นที่เลี้ยงและโครงสร้าง การจัดการโรงเรือน เล้าและอุปกรณ์ การจัดการยานพาหนะ การจัดการบุคคล การจัดการด้านสุขภาพ การจัดการอาหาร น้ำ และยาสัตว์ การจัดการข้อมูลและการจัดการสิ่งแวดล้อม  เชื่อว่าหากสามารถดำเนินการได้ ส่งผลดีต่อการส่งออกผลิตภัณฑ์ไปขายยังต่างประเทศ  ช่วยสร้างรายได้ สามารถป้องกันและลดความเสี่ยงต่อการเกิดโรคระบาดได้เกือบร้อยเปอร์เซนต์ ผู้อำนวยการสำนักควบคุมป้องกันและบำบัดโรคสัตว์ กล่าวอีกกว่า ปัจจุบันกรมปศุสัตว์ มีการรับรองฟาร์มที่มีระบบการป้องกันโรคและการเลี่ยงสัตว์ที่เหมาะสมในปศุสัตว์ 10 ชนิด ประกอบด้วย สัตว์ปีกพื้นเมือง ไก่ไข่ เป็ดเนื้อ เป็ดไข่ โคนม โคเนื้อ กระบือ แพะ แกะ และสุกร รวมทั้งยังมีมาตรการส่งเสริม สนับสนุน ปัจจัยการผลิตที่จำเป็น ช่วยลดต้นทุนการผลิตให้กับเกษตรกร การให้คำแนะนำด้านพืชอาหารสัตว์ต่างๆ รวมทั้งการประสานหาแหล่งทุนสนับสนุนการเลี้ยงสุกร ผู้สนใจ สามารถสอบถามข้อมูลเพิ่มเติมได้ จากเจ้าหน้าที่สำนักงานปศุสัตว์อำเภอ หรือสำนักงานปศุสัตว์จังหวัด หรือในเว็บไซต์ของกรมปศุสัตว์ โดยไม่เสียค่าใช้จ่าย